पीड़ित महिला की हर संभव मदद करना प्रत्येक नागरिक का कर्तव्य : डॉ. सोनी
करनाल | एडीसीडॉ. प्रियंका सोनी ने कहा कि घरेलू हिंसा, यौन शोषण, दहेज उत्पीड़न, बलात्कार, बाल विवाह, बाल यौन शोषण, महिला तस्करी, गुमशुदा/अपहरण ग्रस्त, एसिड अटैक या किसी भी अन्य प्रकार से पीड़ित महिला की हर संभव मदद करना प्रत्येक नागरिक का कर्तव्य है और इस कर्तव्य को निभाते हुए हमें पीड़ित महिला को स्थानीय महिला आश्रम परिसर स्थित वन स्टॉप सेंटर फॉर वुमैन (सखी) तक अवश्य पहुंचाना चाहिए ताकि पीड़ित महिला को मदद मिल सके।
एडीसी गुरुवार को लघु सचिवालय स्थित अपने कार्यालय में वन स्टॉप सेंटर फॉर वुमेन की जिला स्तरीय प्रबंधक एवं मॉनीटरिंग कमेटी की बैठक को संबोधित कर रहीं थीं। उन्होंने बताया कि वन स्टॉप सेंटर फॉर वुमेन (सखी) प्रदेश का पहला ऐसा केंद्र है जहां एक ही छत के नीचे पीड़ित महिला को सभी सुविधाएं जैसे चिकित्सा, सुरक्षा, पुलिस सहायता, कानूनी परामर्श दिया जाता है तथा पीड़ित महिला को पांच दिन रहने की सुविधा प्रदान की जाती है। इस सेंटर में हिंसा से प्रभावित महिलाओं को परिवार, समुदाय और उनके कार्यक्षेत्र में सहायता दी जाती है। इस मौके पर उन्होंने क्राइम अंगेस्ट वुमेन डीएसपी शकुंतला देवी को निर्देश दिए कि पुलिस विभाग को यदि कोई ऐसी महिला मिले, जिसकी मानसिक स्थिति खराब है और परिवार ने उसका परित्याग कर दिया है तो ऐसी महिलाओं को वन स्टॉप सेंटर में भेजकर डॉक्टर द्वारा उसकी जांच करवाएं तथा न्यायालय के आदेशों की मदद से मानसिक चिकित्सालय में भिजवाना सुनिश्चित करें ताकि पीड़िता को सही उपचार मिल सके।
240 पीड़ित महिलाओं को दी जा चुकी है सहायता
इसमौके पर महिला एवं बाल विकास विभाग की जिला कार्यक्रम अधिकारी रजनी पसरीचा ने बताया कि वन स्टॉप सेंटर की शुरूआत 31 अगस्त 2015 को की गई थी, तब से केंद्र में देश प्रदेश के विभिन्न क्षेत्रों की 240 पीड़ित महिलाओं और 75 बच्चों को जरूरी सहायता उपलब्ध करवाई गई है। इस अवसर पर जिला बाल सरंक्षण अधिकारी रीना कादयान, बाल कांउसिल के अध्यक्ष दीपक सचदेवा, एडवोकेट अभय साहू, सामाजिक कार्यकर्ता एवं सदस्य किशोर न्याय बोर्ड सुबा सिंह सहित कमेटी के अन्य सदस्य उपस्थित रहे।
करनाल. लघुसचिवालय स्थित कार्यालय में वन स्टॉप सेंटर फॉर वुमैन की जिला स्तरीय प्रबंधक एवं मॉनीटिरिंग कमेटी की बैठक को संबोधित करतीं एडीसी।
hin_Deva hin_Deva hin_Deva hin_Deva hin_Deva hin_Deva